Terminologie en leksikografie - SAVI - Suid-Afrikaanse Vertalersinstituut
SAVI - Suid-Afrikaanse Vertalersinstituut > Terminologie en leksikografie
Terminoloë versamel en vertaal bestaande terme of skep nuwe terme, en stel dit beskikbaar aan tegniese kundiges, wetenskaplikes, vertalers en ander taalwerkers.
In moderne wetenskap en tegnologie is die klem op duidelike, doeltreffende en ondubbelsinnige kommunikasie tussen kollegas. Hiervoor moet die presiese betekenis van terme deur terminoloë bepaal word sodat vakspesialiste, taalpraktisyns en leke dit op 'n universeel aanvaarbare manier sal gebruik.
'n Dag in die lewe van 'n terminoloog
In 'n tipiese dag voer 'n terminoloog moontlik enige van of al die volgende aktiwiteite uit:
Versamel terme en definisies van konsepte op 'n spesifieke tegniese gebied en teken dit op
Werk saam met kundiges en owerhede soos vakspesialiste, linguiste, nasionale taalliggame en so meer om terme te bevestig
Vertaal en skep ekwivalente vir terme
Verwerk en bestuur terme volgens die vereistes van 'n spesifieke projek, woordeboek of termbank
Redigeer terme en werk dit by ('n deurlopende aktiwiteit)
Stel 'n woordelys of woordeboek op (gewoonlik as deel van 'n span)
Bied 'n terminologie-inligtingsdiens aan gebruikers
Vooruitsigte vir terminoloë
Die taal van wetenskap en tegnologie in Suid-Afrika is hoofsaaklik Engels. Daar is geleenthede vir die skepping van ekwivalente vir terme in Afrikaans en die Afrikatale.
Die Terminologie-koördineringsafdeling van die Nasionale Taaldiens in die Departement van Kuns en Kultuur is een van die grootste organisasies wat terminoloë in diens neem en oplei.
Hoe om 'n terminoloog of leksikograaf te word
Vernaamste eienskappe van terminoloë
Grondige kennis van die tale waarin hulle werk
Kundigheid in leksikografie (die opstel van woordeboeke) en terminografie (die saamstel van tegniese woordeboeke)
Vertroudheid met vakgebiede soos fisika, chemie, sielkunde, ekonomie, politieke wetenskap en geskiedenis
Goeie begrip van die spesialisgebied waarin hulle werk
Rekenaargeletterdheid met betrekking tot datavaslegging, -herwinning en -verwerking
Vaardigheid met die gebruik van 'n terminologie-databasisprogram
'n BA-graad of ander tersiêre opleiding met 'n amptelike Suid-Afrikaanse taal as hoofvak word aanbeveel. Aspirantterminoloë moet 'n nagraadse kursus in leksikografie of vertaling oorweeg. Geen Suid-Afrikaanse universiteite bied tans kwalifikasies spesifiek in terminologie aan nie, maar modules oor terminologie-ontwikkeling en terminografie vorm deel van kursusse in leksikografie en vertaling. Terminologiekantore lei gewoonlik nuwe terminoloë intern op.